HU Az Európai Unió Hivatalos Lapja C 238/9

Kérelem közzététele a mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet 50. cikke (2) bekezdésének a) pontja alapján

(2015/C 238/09)

Ez a közzététel az 1151/2012/EU európai parlamenti és tanácsi rendelet (1) 51. cikke alapján jogot keletkeztet a kérelem elleni felszólalásra.

EGYSÉGES DOKUMENTUM

„PAMPAPATO DI FERRARA”/„PAMPEPATO DI FERRARA”

EU-sz.: IT-PGI-0005-01323 – 26.3.2015

OEM ( ) OFJ ( X )

1. Elnevezés

„Pampapato di Ferrara”/„Pampepato di Ferrara”

2. Tagállam vagy harmadik ország

Olaszország

3. A mezőgazdasági termék vagy élelmiszer leírása

3.1. A termék típusa

2.3. osztály Kenyér, péksütemények, cukrászsütemények, édesipari termékek, kekszek és egyéb pékáru

3.2. Az 1. pontban szereplő elnevezéssel jelölt termék leírása

A „Pampapato di Ferrara”/„Pampepato di Ferrara” lisztből, kandírozott és szárított gyümölcsből, cukorból, kakaóból és fűszerekből álló, extra étcsokoládéval bevont péksütemény.

A termék forgalomba kerüléskor az alábbi tulajdonságokkal rendelkezik:

fizikai tulajdonságok:

forma: kerek, félgömb formájú, alja sík, felülete domború.

méretek:

— átmérő: 3–35 cm,

— magasság: 1,5–8 cm;

tömeg: 10 g–3 kg;

nedvességtartalom: 5–35 %.

érzékszervi tulajdonságok:

külső megjelenés: fényes, sötétbarna étcsokoládé-bevonat;

belső megjelenés: barna színű tészta, egyenletesen eloszló szárított és kandírozott gyümölcsdarabokkal;

a tészta állaga: tömör, lyukacsos; szembeötlő a ropogós csokoládébevonat és a szárított gyümölcsök, valamint a puha tészta közötti kontraszt.

illat: a csokoládé illata az első markáns illat, majd lassacskán érződik a fűszerek, főként a szerecsendió és a fahéj, a kandírozott gyümölcsök és a pörkölt mandula illata;

íz: a szájban először az enyhén fűszeres felhanggal kevert étcsokoládé íze érződik, amely mellett lassan felbukkan a kandírozott gyümölcsök és a pörkölt mandula íze is; végül ismét a fűszerekkel, különösen a szerecsendióval és a fahéjjal kevert étcsokoládé zamata kerekedik felül.

3.3. Takarmány (kizárólag állati eredetű termékek esetében) és nyersanyagok (kizárólag feldolgozott termékek esetében)

A „Pampapato di Ferrara”/„Pampepato di Ferrara” az alábbi összetevőkből áll:

A tészta összetevői (sütés előtt 100 kg tömegű tésztához):

— 0-ás típusú, közönséges búzaliszt: 35 kg, +/- 5 kg,

— kandírozott gyümölcs: kandírozott narancs-, citrom- és cédrátcitromhéj, gyümölcsfajtánként vagy együttesen, különböző arányokban keverve, 25 kg, +/- 5 kg,

— szárított gyümölcs: pörkölt édes mandula, héjával együtt, 15 kg, +/- 8 kg,

— porcukor: 15 kg, +/- 5 kg,

— keserű kakaópor (22–24 %-os kakaóvaj-tartalom): 10 kg, +/- 5 kg,

— fűszerek, amelyek között mindenképpen szerepelnie kell a szerecsendiónak és a fahéjnak: 150 g +/- 50 g,

— térfogatnövelő szer: szükség szerinti mennyiség,

— víz: szükség szerinti mennyiség.

A tésztához tetszés szerint hozzáadható:

— vegyes virágméz: részben a cukor helyettesítéseként a tészta teljes mennyiségéhez legfeljebb 5 kg adható,

— Mogyoró: az édes mandulán felül, a tészta teljes mennyiségéhez 5–8 kg pörkölt mogyoró adható.

A bevonat összetevői (sütés előtt 100 kg tömegű tésztához):

Extra étcsokoládé (legalább 54 %-os kakaótartalommal): 12 kg, +/- 2 kg. A termék színezéket vagy tartósítószert nem tartalmaz.

3.4. Az előállítás azon műveletei, amelyeket a meghatározott földrajzi területen kell elvégezni

Az előállítás alábbi műveleteit kell a 4. pontban meghatározott földrajzi területen elvégezni: a cukor előkészítése, az összetevők összedolgozása homogén állagú tésztává, darabolás, formázás, sütés, érlelés, végül pedig a termék bevonása a megolvasztott extra étcsokoládéval.

3.5. A bejegyzett elnevezést viselő termék szeletelésére, aprítására, csomagolására stb. vonatkozó egyedi szabályok

A termék csomagolása a csokoládébevonat megdermedését követően az előállítás helyszínén történik, annak érdekében, hogy a mozgatás során ne sérüljön vagy olvadjon meg a „Pampapato di Ferrara”/„Pampepato di Ferrara” fényes csokoládébevonata, és ne csapódjon ki belőle a kakaóvaj.

A terméket legalább egy rétegnyi, celofánból, alumíniumból vagy egyéb, élelmiszerek csomagolásához alkalmazott anyagból álló lezárt csomagolás védi, amely egy újabb külső védőcsomagolásba helyezhető. A belső csomagolás megerősítését szolgáló külső védőcsomagolás alkalmazása esetén a külső csomagolás az előállítás helyszínén kívül is a termékre helyezhető abban az esetben, ha a terméket szállításkor már védi az első, lezárt védőcsomagolás, amely a későbbiekben sem távolítható el.

3.6. A bejegyzett elnevezést viselő termék címkézésére vonatkozó egyedi szabályok

A csomagoláson fel kell tüntetni a „Pampapato di Ferrara”/„Pampepato di Ferrara” elnevezést, az „Indicazione Geografica Protetta” (oltalom alatt álló földrajzi jelzés) megjelölést vagy az „IGP” (OFJ) rövidítést, valamint a következő információkat:

— az uniós szimbólumot,

— a gyártó és/vagy csomagoló cég elnevezését és címét,

— a terméket jelképező logó, amelyet az „Indicazione Geografica Protetta” (oltalom alatt álló földrajzi jelzés) felirattal együtt kell feltüntetni.

Tilos bárminemű, nem kifejezetten előírt minősítés használata.

Mindazonáltal megengedett olyan – magántulajdonban lévő márkajelzésekre utaló – jelölések használata, amelyeknek nincs dicsérő vagy a fogyasztókat megtévesztő jelentése, valamint olyan egyéb valósághű, dokumentálható utalások, amelyeket a hatályos közösségi, nemzeti vagy tartományi jogszabályok megengednek és nem ütköznek a termékleírás céljával és tartalmával.

A terméken a következő logó található:

4. A földrajzi terület tömör meghatározása

A „Pampapato di Ferrara”/„Pampepato di Ferrara” előállítási területe Ferrara megye teljes területe.

5. Kapcsolat a földrajzi területtel

A leghitelesebb helyi források szerint, ha a „Pampapato di Ferrara”/„Pampepato di Ferrara” eredére vagyunk kíváncsiak, egészen a XVI. századig kell visszamennünk a ferrarai Corpus Domini szerzetesrend kolostorába. A szerzetesek a XVI. század környékén kezdtek el fűszeres kenyeret készíteni és ajándékozni karácsonyra, a magas rangú egyházi tisztségviselőknek.

Ezenkívül a „Pampapato di Ferrara”/„Pampepato di Ferrara” kenyeret a ferrarai Este család udvarában is ismerték és kedvelték, a pompás nemesi lakomák végén a szokások szerint a fűszeres kenyérhez hasonlatos finomságokat szolgáltak fel.

Ezt a fűszeres kenyeret egy pápához méltó igazi ínyencségként tartották számon, ami abból is látszik, hogy a ferrarai nemesség, a papok és szerzetesek előszeretettel ajándékoztak ilyen különlegességet az egyházi elöljáróknak, innen is kapta az édesség bíborosi süvegre emlékeztető formáját. A fenti szokás és a fűszerek használata áll az édesség elnevezése és a kettős név mögött is.

A „Pampapato di Ferrara”/„Pampepato di Ferrara”, alakjának, a fűszereknek, illetve a tésztában és a bevonathoz használt kakaónak köszönhetően mindig is nagy népszerűségnek örvendett.

Az édesség mai hírnevét egy cukrásznak köszönheti, aki egy régi recepthez nyúlt vissza, és a fűszeres kenyeret az 1500-as években még ismeretlen csokoládéval bevonva tökéletesítette a receptet, majd 1902-ben Ferrara óvárosában cukrászműhelyt nyitott. A fűszeres kenyér sikere olyannyira nagy volt, hogy pékek, háziasszonyok, édességárusok is elkezdték másolni, és a „Pampapato di Ferrara”/„Pampepato di Ferrara” hamarosan Ferrara városát jelképező édességé vált.

Az édesség jellegzetes ízét és zamatát a fűszerek és az extra étcsokoládé-bevonat adják, a kiváló alapanyagok és fenséges íze különböztetik meg a többi fűszeres kenyértől.

Ma már a „Pampapato di Ferrara”/„Pampepato di Ferrara” édességet számos helyen említi a gasztronómiai szakirodalom, és Olaszországon kívül több helyen kerül e néven forgalomba. A hivatkozások közül kiemelésre méltó a Touring kalauz „L’Italia del cioccolato” (2004) (A csokoládé Olaszországa) kiadványa és a „Prodotti tipici d’Italia” (2005) (Tipikus olasz termékek) kalauz.

A „Pampapato di Ferrara”/„Pampepato di Ferrara” Ferrara emblematikus édességének számít és számos fontos eseményen szolgálják fel. Illusztris példa erre a hollandiai Olasz Nagykövetség 2002-es kezdeményezése a köztársaság ünnepe alkalmából, amikor is a nagykövet az olasz kultúrát Ferrara tartományon keresztül mutatta be, és a hagyományos édességek között kiemelt helyet kapott a „Pampapato di Ferrara”/„Pampepato di Ferrara”, amelyet az olasz nagykövetségre érkező számos vendég elismerését is elnyerte.

Hivatkozás a termékleírás közzétételére

(e rendelet 6. cikke (1) bekezdésének második albekezdése)

A „Pampapato di Ferrara”/„Pampepato di Ferrara” oltalom alatt álló földrajzi jelzéshez kapcsolódó termékleírás módosítására irányuló kérelemnek az Olasz Köztársaság Hivatalos Közlönyének 2015. január 21-én megjelent 16. számában való közzétételével ez a közigazgatási szerv megindította a nemzeti kifogásolási eljárást.

A termékleírás egységes szerkezetbe foglalt szövege az alábbi internetes oldalon tekinthető meg: http://www.politicheagricole.it/flex/cm/pages/ServeBLOB.php/L/IT/IDPagina/3335

közvetlenül a Mezőgazdasági, Élelmiszerügyi és Erdőgazdálkodási Minisztérium honlapján (www.politicheagricole.it), (a képernyő jobb felső sarkában) a „Prodotti DOP IGP” (OEM/OFJ elnevezéssel ellátott termékek), majd (a képernyő bal oldalán) a „Prodotti DOP IGP STG” címszóra (OEM/OFJ/HKT elnevezéssel ellátott termékek), végül pedig a „Disciplinari di produzione all'Esame dell'UE” („Az uniós vizsgálatnak alávetett termékleírások”) menüpontra kattintva.

(1) HL L 343., 2012.12.14., 1. o.